### LANDSMØTE ATTAC NORGE 2019Valgkomiteens innstilling

**Valgkomiteens arbeid**

Valgkomiteen ble satt på Landsmøte 3-4 mars 2018 og har bestått av Ida Viksveen Larsen, Tyler Dale Hauger og Anniken Storbakk (komiteleder). Varaer har vært Marie Sørhaug, Helene Bank og Brita Brekke. Marie og Helene har vært aktive i arbeidet.

I arbeidet har vi fokusert på å finne kandidater som viser et engasjement for Attac, er
ansvarsbevisste, har tilstrekkelig med tid, og som har kompetanse til å gjennomføre vervet på en god måte. For å sikre kontinuitet har vi prioritert å innstille kandidater som har vervet fra før og ønsker å fortsette. I innstillingen er det høy grad av gjenvalg som vi ser på som positivt, siden et styreverv i Attac er en bratt læringskurve og det kan ta tid å sette seg inn i sakene. Det har vært viktig å sikre kjønns- og aldersbalanse i styret. Vi har også vurdert geografisk spredning, og konkluderte med at vi ønsket varaer til styret som bodde utenfor Oslo. I dette har det vært viktig å sikre en balanse mellom det å være representativ for andre enn bare hovedstaden, men også å sikre et aktivt styre som følger flere prosesser enn bare styremøtene.

Under er valgkomiteens innstilling:

Styre:

Leder Martine Kopstad Floeng (gjenvalg,tidligere 1. nestleder)
1. Nestleder Mathilde Dahl (gjenvalg, tidligere 2. nestleder)
2. Nestleder Martin Giset (ny)

Styremedlem Aksel Nærstad (gjenvalg)

Styremedlem Elena Gimeno Sanz (ny)

Styremedlem Sondre Molteberg Dalen (gjenvalg)

Styremedlem Kaja Sparre Bakke (gjenvalg)

Styremedlem Ann Christin Billing (gjenvalg)

Styremedlem Joakim Møllersen (gjenvalg)

1. Vara til styret Turid Lilleheie (ny)

2. Vara til styret Anders Ekeland (ny)

3. Vara til styret Atle Rostad (gjenvalg)

Kontrollkomite

Komiteleder Mads Opheim (gjenvalg, ny rolle i komiteen)

Medlem Espen Emil Thygesen (ny, tidligere styremedlem)

Varamedlem Stine Østnor (ny)

Presentasjon av kandidatene

STYRE

LEDER
**Martine Kopstad Floeng** (f. 1990) har vært leder i Attac Norge i 2018-2019. Hun ble valgt av landsmøtet som fungerende leder fra 1. oktober, mens Petter Slaatrem Titland var i foreldrepermisjon. Før det var hun 1. nestleder i organisasjonen. Hun har organisasjonserfaring fra FIVAS, Fellesutvalget for Palestina, som styremedlem i ForUM og som frivillig for Fellesrådet for Afrika. Martine har en bachelorgrad i utviklingsstudier fra HiOA og en mastergrad fra SOAS i klima – og miljøpolitikk med fordypning i internasjonal økonomi. Hun har også studert fransk ved universitetet i Normandie, og samfunnsøkonomi ved UiO.

1.NESTLEDER

**Mathilde Dahl** (f. 1990) har vært nestleder i Attac Norge i to perioder (fra 2017-2019). Hun bor i Oslo og har master i globalisering, global politikk og kultur fra NTNU i Trondheim. Hun var med å starte opp igjen lokallaget Attac Trondheim og har vært praktikant hos vår søsterorganisasjon Global Justice Now. Hun jobber som saksbehandler i Statens pensjonskasse.

2. NESTLEDER

**Martin Giset** (f.1988) jobber som elektroingeniør innenfor vannkraft. Han var 2.nestleder i Attac i to år fra 2013-2015, og vært aktiv i Attac som aktivist i rundt 10 år. Martin har jobba mest med skatteparadis og finansspekulasjon, men han er også engasjert i energi- og miljøspørsmål gjennom jobb/utdanning.

STYREMEDLEM

**Aksel Nærstad** (f. 1952) har en omfattende erfaring fra norsk og internasjonalt arbeid knyttet til internasjonal solidaritet, miljø, landbruk og global rettferdighet. Han var med på å starte Attac i Norge. Han var koordinator for det globale nettverket [More and Better Network](http://www.moreandbetter.org) i 15 år fra nettverket ble dannet i 2003 og fram til 2018. Han var ansatt i Utviklingsfondet i 21 år, fram til 2018. Der arbeidet han med internasjonal politikk knyttet til miljø og utvikling. Aksel er styremedlem i Attac og i [Handelskampanjen](http://www.handelskampanjen.no) som han også var med å danne, og som han var leder for de første årene. Han var også en av initiativtakerne til Norges sosiale forum / Globaliseringskonferansen, og ledet arbeidet med den i de første årene. Han har skrevet flere bøker og rapporter om de sakene han har arbeidet med.

STYREMEDLEM

**Elena Gimeno Sanz** (f.1980) er født i Spania og har bodd i Oslo i ca. 10 år. Hun jobber som arkitekt. Hun har vært aktiv i Attac Norge i ca. fem år og er interessert i europapolitikk, feminisme og global rettferdighet. Elena har også organisasjonserfaring fra AKKS (idealistisk musikkorganisasjon som arbeider for en bedre balanse i norsk musikkliv) og har vært talsperson for "Podemos Norge" i perioden 2015/2016.

STYREMEDLEM

**Sondre Molteberg Dalen** (f. 1991) har vært aktiv i Attac Oslo og Attacs Europagruppe i flere år, og har erfaring fra ulike verv i Bibliotekarforbundet og studentpolitikken på OsloMet. Han er utdannet innen historie og bibliotekfag. Til daglig tar han masterutdanning i bibliotek- og informasjonsvitenskap ved OsloMet. Sondre er spesielt interessert i finanspolitikk og digital økonomi.

STYREMEDLEM

**Kaja Sparre Bakke** (f. 1997) var styremedlem i forrige periode (2018-2019). Hun er student ved Universitetet i Oslo der hun tar en bachelor i internasjonale studier med fordypning i samfunnsøkonomi. Hun har tidligere vært engasjert som både økonomiansvarlig og leder i Attac Studentlag Oslo, før hun gikk inn i styret til Attac Norge våren 2018. Ved siden av studiene er Kaja ansatt i et studentengasjement i avdeling for internasjonal pengepolitikk i Norges Bank.

STYREMEDLEM

**Ann Christin Billing** (f. 1967) var styremedlem i forrige periode (2018-2019). Hun er billedkunstner og har mastergrad fra Institutt for Tekstil ved Kunsthøgskolen i Oslo. Hun har blant annet jobbet med stedsspesifikke og aktivistiske kunstprosjekter der publikum har medvirket i prosessen. Hun var med å starte Folkeaksjonen mot TISA i januar 2015. Folkeaksjonen sprer informasjon om TISA og har arrangert og deltatt i demonstrasjoner mot TISA.

STYREMEDLEM

**Joakim Møllersen** (f. 1984) var styremedlem i forrige periode (2018-2019). Han jobber som vekter og redaktør for nettstedet Radikal Portal. Han har organisasjonserfaring fra Operasjon Dagsverk, og har sittet tre år i styret i Radikalt økonominettverk. Han har en bachelor i samfunnsøkonomi fra NTNU, og har studert statsvitenskap, spansk og portugisisk.

VARA TIL STYRET

1.VARA

**Turid Lilleheie** (f. 1947) har tatt utdanning fra høyskole i Stavanger og Vestfold med hovedvekt på personal/organisasjon, sosiologi og samfunnsfag. Hun har vært forbundsleder i Norsk Tjenestemannslag (NTL) i 12 år. Hun har nå gått av med pensjon. Hun har jobbet i mange år i daværende trygdeetaten før hun ble tillitsvalgt på heltid. Hun er nå styreleder i Dråpen i Havet som er en ung hjelpeorganisasjon som driver humanitært arbeid i flyktningleirer i Hellas. Hun er også styreleder i Drammen Kvinnesaksforening.

2. VARA

**Anders Ekeland** (f. 1955) er utdannet samfunnsøkonom fra Blindern, og jobber som seniorrådgiver i SSB. Han har vært aktiv på venstresida siden tidlig syttitall. Han har sittet i kommunestyret i Bærum (1995-2007), medlem av fylkesstyret i Akershus SV (fra 2014), vært leder der fra 2017-2019, og er nå medlem i fylkesstyret i Viken SV (2019 -). Han sitter i ledelsen av Association for Heterodox Economics (2010 -). Han er interessert i marxistisk økonomi, økososialisme, og klimapolitikk

3.VARA

**Atle Forfang Rostad** (f. 1980). Tidligere utenlandsstudent og omstreifer. Nå oljearbeider og tillitsvalgt, fagforenings- og velferdsstatsaktivist. Også engasjert i saksfelt som industripolitikk, internasjonal politisk økonomi og klimautfordringen.

KONTROLLKOMITE

KOMITELEDER
**Mads Opheim (f.1987)** har sittet i kontrollkomiteen det siste året (fra 2018), og før det har han sittet 3 år i styret til Attac Norge. Han jobber som IT-konsulent. Han har tidligere vært leder for Ungdom mot EU og aktiv i forskjellige organisasjoner. Mads er over snittet interessert i organisasjon og formalia.

MEDLEM

**Espen Emil Thygesen** (f. 1990) var styremedlem i forrige periode (2018-2019). Han har utdannelse i økonomi og internasjonale relasjoner, og jobber som faktueringsmedarbeider. Han har bakgrunn fra UmEU og SP i tillegg til Attac. Er spesielt interessert i handelspolitikk.

VARA

**Stine Østnor** (f.1990). Studert russisk og statsvitenskap, jobber i Redd Barna på regionkontoret i Tromsø. Hun er tidligere koordinator for Norges Sosiale Forum (NSF). Stine er en stolt finnmarking som er interessert i miljøpolitikk, russisk politikk, organisasjonsutvikling, rettferdighet, solidaritet, musikk og skiturer med kakao.